### Resumé

Der har tidligere været afsat en pulje til kunstgræsbaner. Puljen er udløbet og der mangler finansiering til udskiftningen af kunstgræsbanerne i kommunen efterhånden som behovet opstår. Budgetudfordringen blev bragt ind i budgetforhandlingerne i 2023, men der blev ikke afsat midler centralt. På Kultur- og Idrætsudvalgets møde den 21. november 2023, sag 144, besluttede Kultur- og Idrætsudvalget, at igangsætte og finansiere renoveringen af Kunstgræsbanen i [adresse], da den var farlig at spille på som følge af den manglende renovering.

Renoveringen af kunstgræsbanen er nu afsluttet og projektet er blevet 750.000 kr. dyrere end ventet. Kultur- og Idrætsudvalget skal tage stilling til finansieringen af denne overskridelse.

### Sagsfremstilling

Kunstgræsbanen i VB Parken (den første bane) er bygget i 2010 og er en af de baner med flest spilletimer på i kommunen. Ved anlægget af banen forventede man en holdbarhed på ca. 10 år, og det har vist sig at være korrekt. På Kultur- og Idrætsudvalgets møde den 21. november 2023, sag 144, anbefalede forvaltningen udvalget, at igangsætte renoveringen af kunstgræsbanen i [adresse].

### Status på renoveringen af banen

Situationen i efteråret 2023 var, at banen havde været rullet af og på igen to gange. Dette slider på banen og der var dermed en øget mængde samlinger på banen, som blev repareret næsten hvert år. Det betød også, at banen risikerede at være farlig at spille på (farlig fordi løse samlinger giver risiko for at foden hænger fast i tæppet med skader til følge).

Forventningen var at udgiften til udskiftningen af banen ville være 2,5 mio. kr., som var inklusive aftagning af tæppet og recirkulation af dette, samt optagning af e-layer og montering af ny 10 mm shockpad til stødabsorbering. Der er anvendt bio-infill til banen.

Imidlertid viste det sig, da det eksisterende tæppe var fjernet, at den eksisterende e-layer ikke kunne genbruges, ligesom årsagen til at banen kun vanskeligt lader sig dræne blev tydelig. Således stod der vand lige under græstæppet og e-layer, og vandet kom ikke ned i jorden, men løb bare hen over banen med det naturlige fald der er. For at sikre den investering der var i renoveringen af banen, så var det dermed nødvendigt at genetablere drænet i banen, da der ellers meget hurtigt efter renoveringen af banen, igen ville være problemer med den. Merudgiften til dette arbejde er på 750.000 kr.

### Aftale om fremtidig medfinansiering

I forhold til finansieringen af banen, så er der tale om en ekstraordinær sag. For de andre klubber i Vejle Kommune med en kommunalt finansieret kunstgræsbane er der således aftale om medfinansiering af udskiftningen, når det er relevant. Der er i forbindelse med omlægningen af banen også indgået en aftale med VB, således der også her fremover er aftale om samfinansiering af omlægning af banerne.

Derudover anbefaler forvaltningen, at udvalget bringer spørgsmålet om den udløbne pulje op i næste års budgetforhandlinger, da de kommende års udgifter til renoveringer af kunstgræsbaner ellers vil få store konsekvenser for udvalgets økonomi.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles i Kultur- og Idrætsudvalget.

### Historik

#### Kultur- og Sundhedsdirektøren indstiller, den 19. november 2024, punkt 138:

at Kultur- og Idrætsudvalget anviser finansieringen af merforbruget på 750.000 kr.

#### Beslutning fra Kultur- og Idrætsudvalget, den 19. november 2024, punkt 138:

Kultur- og Idrætsudvalget anmoder Økonomiudvalget om at anvise finansieringen.

####

#### Administrativ tilføjelse den 27. november 2024:

Byrådet godkendte 17. januar 2024, pkt. 23 en bevilling på 2,5 mio. kr. til udskiftning af kunstgræsbane i [adresse]. Merudgiften på 750.000 kr. har flg. bevillingsmæssige konsekvenser:

![Bevillingsmæssige konsekvenser](data:image/png;base64...)

Figur 1 – Tabel med bevillingsmæssige konsekvenser

####

#### **Opsummering af de bevillingsmæssige konsekvenser**

Sagen medfører, at anlægsbevilling og rådighedsbeløb til kunstgræsbane i VB parken forhøjes med 750.000 kr. Økonomiudvalget anmodes om at anvise finansiering.

####

**Tilføjelse til indstilling**
At de bevillingsmæssige konsekvenser godkendes, jf. ovenstående bevillingsskema.

**Høring**
Centralt Budget har ingen bemærkninger af bevillingsmæssig karakter. Der gøres dog opmærksom på, at der skal søges om forhøjelse af bevilling inden afholdelse af udgiften jf. bevillingsreglerne.

**Sagens videre forløb**
Sagen skal behandles af Byrådet, da det vedrører anlæg.

####

#### Beslutning fra Økonomiudvalget, den 2. december 2024, punkt 300:

Anbefales.

Finansieres via Økonomiudvalgets reservepulje.

### Beslutning

Godkendt.

Osvald Hansen deltog ikke i sagens behandling.